钦定古今图书集成/明伦汇编/交谊典/第054卷 > 《晦日楚国寺宴序》前人
## 钦定古今图书集成/明伦汇编/交谊典/第054卷 > 《晦日楚国寺宴序》前人

夫天下通交，忘筌蹄者盖寡；人间行乐，共烟霞者几
何？群贤挹古人之清风，翫新年之淑景，情均物我，缁
衣将素履同归；迹混污隆，廊庙与江湖齐致。于时春
生城阙，气改川源。闻迁莺之候时，行欣官侣；见游鱼
之贪饵，坐悟机心。加以慧日低轮，下禅枝而返照；法
云凝盖，浮定水以涵光。忘怀在真俗之中，得性出形
骸之外。虽处非习静，多惭谷口之游；然醉可逃喧，自
得山阳之气。《诗》言志也，可不云乎？